Ministerstvo zahraničných vecí a európskych záležitostí Slovenskej republiky

Odbor medzinárodných ekonomických organizácií

Mechanizmus

výberu a realizácie spoločných projektov Slovenskej republiky a OECD spolufinancovaných z dobrovoľných príspevkov Slovenskej republiky pre OECD

Bratislava, 20. februára 2019

1

**1 ÚVOD**

1. ***Cieľ***

Neoddeliteľnou súčasťou rozpočtu OECD sa v zmysle rozhodnutia Rady z 18. 12. 2008 stali aj dobrovoľné príspevky členských krajín. Finančné prostriedky získavané touto formou slúžia na financovanie programov a projektov OECD, ktoré nie sú hradené z hlavného rozpočtu organizácie a umožňujú tak zapojenie členských krajín do práce organizácie. Poskytovanie príspevkov tohto typu pozitívne vplýva aj na vnímanie SR, jej miesta v OECD a zainteresovanosť OECD realizovať spoločné projekty podľa špecifických potrieb Slovenska.

Vláda Slovenskej republiky postupne schválila uznesenia vlády SR na poskytovanie príspevkov na spolufinancovanie spoločných projektov SR a OECD na príslušné trojročné obdobie vo forme dobrovoľných príspevkov nasledovne:

uznesenie č. 808/2011 z 14. 12. 2011 na roky 2012 – 2014 vo výške 70 tis. Eur ročne,

uznesenie č. 480/2014 z 24. 9. 2014 na roky 2015 – 2017 vo výške 70 tis. Eur ročne a

uznesenie č. 454/2017 zo 4. 10. 2017 na roky 2018 – 2020 vo výške 100 tis. Eur ročne.

Mechanizmus výberu a financovania spoločných projektov Slovenska a OECD bol vytvorený za účelom dosiahnutia transparentnosti zapojenia rezortov a ústredných úradov SR do procesu posudzovania a výberu projektov v záujme zabezpečenia súladu zamerania projektov s prioritami programového vyhlásenia vlády, prioritami pôsobenia Slovenska v OECD a dosiahnutia výstupov projektov, ktoré prispejú k plneniu programových cieľov rezortov a vlády, ako aj efektívnosti využitia rozpočtových prostriedkov. V súlade s tematickými prioritami pôsobenia Slovenska v OECD pre daný rok môžu rezorty realizovať projekty nielen na Slovensku, ale aj v tretích krajinách.

V procese predkladania, výberu a schvaľovania spoločných projektov vrátane ich implementácie a vyhodnotenia má rozhodujúcu úlohu Koordinačný výbor pre pôsobenie Slovenskej republiky v OECD (ďalej len výbor), ktorý sa prostredníctvom svojich členov[[1]](#footnote-1) podieľa na zabezpečení informovanosti rezortov a odbornej verejnosti o podmienkach prípravy a predkladania projektov. Výbor v spolupráci so Stálou misiou Slovenskej republiky pri OECD v Paríži (ďalej len Stálou misou) vyberie vhodné projekty s ohľadom na uvedené priority a oblasti záujmu (tzv. „output areas“) tak, ako sú pre daný rok zadefinované v Programe práce a rozpočtu OECD (PWB) a prerozdelí na ne finančné prostriedky.

Odbor medzinárodných ekonomických organizácií Ministerstva zahraničných vecí a európskych záležitostí Slovenskej republiky (ďalej len OMEO) a Stála misia SR pri OECD (ďalej „Stála misia“) plnia úlohu koordinátora a kontaktného miesta. Zabezpečujú najmä zverejnenie výziev na predkladanie návrhov spoločných projektov Slovenska a OECD,

poskytnutie informácie o výzve potenciálnym uchádzačom o finančný príspevok, administratívne práce súvisiace s prípravou výberových konaní alebo prevedenie schválených finančných úhrad z rozpočtu ministerstva zahraničných vecí a európskych záležitostí Slovenskej republiky (ďalej len ministerstva) do OECD.

1. ***Úloha Ministerstva zahraničných vecí a európskych záležitostí SR***

Predkladateľom projektu môže byť ústredný orgán štátnej správy zastúpený vo výbore, jeho prostredníctvom môže projekt predložiť aj jeho rozpočtová alebo príspevková organizácia. Vykonávateľom projektu, ak nie je ním jeho predkladateľ, môže byť jeho rozpočtová alebo príspevková organizácia.

Ministerstvo je hlavným koordinátorom v oblasti zapájania sa rezortov do procesu výberu a pri schvaľovaní projektov a poskytovaní dobrovoľných príspevkov do OECD, ako aj pri podpore vybraných spoločných projektov Slovenska a OECD, v súlade s rozhodnutím výboru.

Ministerstvo nezodpovedá za záväzky predkladateľa/vykonávateľa projektu (ústredného orgánu, úradu alebo organizácie predkladajúcej/vykonávajúcej spoločný projekt) alebo tretích strán participujúcich na projekte.

Predkladateľ/vykonávateľ schváleného projektu v plnom rozsahu zodpovedá za jeho realizáciu a vyhodnotenie.

**2 PROJEKTY A ICH VÝBER**

1. ***Programové priority***

Spoločné projekty Slovenska a OECD musia byť v súlade s programovým vyhlásením vlády, prioritami pôsobenia Slovenska v OECD pre daný rok, vrátane jednotlivých oblastí záujmu (tzv. „output areas“) tak, ako sú pre daný rok definované v Programe práce a rozpočtu OECD (PWB). Projekty musia napĺňať aj prioritné úlohy jednotlivých rezortov pri uskutočňovaní príslušných vládnych politík a prispievať k realizácii špecifických potrieb slovenských inštitúcií.

1. ***Predkladanie návrhov projektov***

Projektom pre účely tohto Mechanizmu sa rozumie predloženie návrhu na schválenie spoločného projektu Slovenska a OECD z dobrovoľných príspevkov Slovenska pre OECD, ktorý v rámci jednotnej štruktúry bude aj zrozumiteľným spôsobom identifikovať predkladateľa, príp. aj vykonávateľa (pokiaľ sa nejedná o tú istú inštitúciu). V prípade, že má projekt prierezový alebo multirezortný charakter môžu sa na jeho riešení podieľať dvaja i viacerí členovia výboru alebo ich organizácie.

OMEO spravidla do konca februára v bežnom kalendárnom roku zverejní výzvu na predkladanie spoločných projektov SR a OECD spolufinancovaných z dobrovoľných príspevkov SR pre OECD. Výzva na predkladanie návrhov projektov vymedzuje tematické zameranie pre daný kalendárny rok v súlade s programom práce a rozpočtu OECD (PWB), prioritami programového vyhlásenia vlády a prioritami pôsobenia Slovenska v OECD.

3

Návrh projektu je potrebné predložiť v lehote do 30 kalendárnych dní (vrátane) odo dňa zverejnenia príslušnej výzvy, ak výzva nestanoví iný termín.

Návrh projektu vypracovaný podľa štandardného formulára2 musí ďalej obsahovať:

* základný cieľ navrhovaného projektu, jeho prínos pre Slovensko,
* charakteristiku základnej činnosti, ktorá sa má v rámci projektu realizovať,
* miesto a čas, príp. obdobie, kedy sa bude projekt realizovať,

- detailný rozpočet výdavkov na projekt vrátane výšky prostriedkov požadovaných   
z dobrovoľných príspevkov Slovenska pre OECD, mieru a spôsob spolufinancovania zabezpečeného predkladateľom,

* spôsob zabezpečenia verejnej informovanosti o projekte a jeho výsledkoch;
* príp. ďalšie relevantné informácie podľa uváženia predkladateľa, resp. podmienok výzvy.

Po uplynutí termínu stanoveného na predkladanie projektov vypracuje OMEO spoločne so Stálou misiou prehľad o všetkých návrhoch doručených k stanovenému termínu a spolu s predbežným stanoviskom k ich realizovateľnosti z hľadiska podmienok pre ich financovanie z dobrovoľných príspevkov Slovenska pre OECD. Predbežné stanovisko musí obsahovať vyjadrenie k súladu s programovými prioritami pôsobenia Slovenska v rámci OECD a tiež stanovisko Stálej misie. Tento prehľad poskytne všetkým členom výboru *minimálne 5 dní pred konaním projektového zasadnutia výboru*.

1. ***Proces výberu***

Na základe doručenia prehľadu predložených návrhov a predbežného stanoviska ministerstva k nim môžu predkladatelia projektov, v období do konania projektového zasadnutia výboru, doplniť svoj návrh, prípadne reagovať na predbežné stanovisko. Ministerstvo o prípadných pripomienkach a doplnkoch bude ostatných členov výboru informovať najneskôr na projektovom zasadnutí.

Na zasadnutie projektového výboru predloží OMEO komplexnú informáciu o predložených návrhoch spoločne s ich stručným hodnotením. Výbor pri výbere projektov postupuje podľa nasledujúcich zásad:

* obsahové zameranie navrhovaného projektu musí vychádzať z priorít pôsobenia Slovenska v OECD pre daný rok;
* projekt musí spĺňať podmienky vykázania jeho financovania z dobrovoľného príspevku Slovenska pre OECD, to znamená, že predkladateľ projekt prekonzultuje so Stálou misou, resp. jej prostredníctvom s príslušnými orgánmi OECD z hľadiska priechodnosti a preukázateľnosti financovania ako dobrovoľného príspevku Slovenska pre OECD. Rámcové podmienky pre vykázanie dobrovoľného príspevku Slovenska v štatistike OECD sú zverejnené na portáli ministerstva: www.mzv.sk v sekcii zahraničná politika/Slovensko v OECD/Spoločné projekty SR a OECD;

2 Štandardný formulár je prílohou výzvy a bude zverejnený spolu s výzvou

4

* navrhovaný projekt musí mať zabezpečené spolufinancovanie zo strany predkladateľa, spravidla v rozsahu minimálne 25 % rozpočtu projektu, ak výbor nerozhodne inak;
* vzhľadom na obmedzený objem výšky dobrovoľných prostriedkov, ktoré sú k dispozícii pre financovanie, budú sa uprednostňovať projekty, na ktoré finančný príspevok nepresiahne sumu 15 tisíc eur, ak výbor nerozhodne inak;
* rozhodnutie o pridelení finančného príspevku bude prijímané hlasovaním minimálne nadpolovičnej väčšiny prítomných členov výboru (kvórum), resp. ich zástupcov v ňom;
* pre prijatie rozhodnutia je potrebné dosiahnuť *jednoduchú väčšinu hlasujúcich účastníkov,* pričom výbor je uznášaniaschopný pri *účasti nadpolovičnej väčšiny jeho členov;*
* projektové zasadnutie môže odsúhlasiť finančné príspevky pre spoločné projekty Slovenska a OECD iba do výšky objemu ročného dobrovoľného príspevku Slovenska pre OECD v zmysle uznesenia vlády SR č. 454/2017 (predtým uznesenie vlády č. 480/2014).

Pri zohľadňovaní vyššie uvedených zásad výbor vyberie projekty na spolufinancovanie z dobrovoľných príspevkov Slovenska pre OECD. Projekty, ktoré neboli vybraté, vytvoria tzv. projektový zásobník. Ak sa z nepredvídaných dôvodov nemôže realizovať pôvodne odsúhlasený projekt, poradie projektov na poskytnutie finančného príspevku sa môže doplniť o najvyššie hodnotený projekt z *projektového zásobníku* pri splnení podmienok a dodržaní výšky celkového dobrovoľného príspevku Slovenska pre OECD. V prípade, že predložené návrhy projektov nedosiahnu celú výšku dobrovoľného, ročného príspevku Slovenska pre OECD môže ministerstvo pre daný rok zverejniť novú výzvu na predkladanie projektov. Presun nevyčerpaných dobrovoľných príspevkov do ďalšieho roka nie je možný.

Predseda výboru predloží zoznam vybraných projektov Slovenska a OECD navrhnutých na spolufinancovanie z dobrovoľných príspevkov Slovenska pre OECD na schválenie generálnemu riaditeľovi Sekcie hospodárskej spolupráce.

**3 FINANCOVANIE**

Dobrovoľný príspevok na projekt sa na základe rozhodnutia výboru a po schválení generálnym riaditeľom Sekcie hospodárskej spolupráce poskytuje priamo na účet OECD.

Predkladateľ/vykonávateľ projektu je povinný v spolupráci so Stálou misou zabezpečiť, aby platba bola vykázaná v štatistikách OECD ako dobrovoľný príspevok Slovenska pre OECD. Ak finančný príspevok nebude vykázaný ako dobrovoľný príspevok Slovenska pre OECD je predkladateľ/vykonávateľ povinný dobrovoľný príspevok vrátiť.

Platby sa realizujú v súlade s pravidlami vedenia štátnej pokladnice a ďalšími predpismi   
o platbách platných pre ministerstvo. Platobný styk je bezhotovostný.

Na základe faktúry OECD a po splnení všetkých podmienok (súhlasnom rozhodnutí výboru, ministerstva a na základe žiadosti predkladateľa projektu alebo Stálej misie) zabezpečí ministerstvo (finančný odbor na základe pokynu OMEO) zaslanie schváleného

5

dobrovoľného príspevku Slovenska pre OECD na účet OECD na finančné krytie spoločných projektových aktivít Slovenska a OECD.

**4 IMPLEMENTÁCIA**

Predkladateľ/vykonávateľ projektu (ústredný orgán alebo organizácia predkladajúca návrh projektu) nesie plnú zodpovednosť za jeho kvalitnú formálnu i obsahovú prípravu, implementáciu, spolufinancovanie, ako aj za vypracovanie príslušných hodnotiacich informácií.

V prípade zmien v projekte je predkladateľ/vykonávateľ projektu povinný informovať všetkých členov výboru o navrhovaných zmenách v projekte a poskytnúť im minimálne 5 pracovných dní na stanovisko k zmenám. Návrh zmien spolu s vyhodnotením pripomienok zašle predsedovi výboru, ktorý zabezpečí informovanosť členov výboru. O zmenách   
v projekte môže rozhodnúť výbor na svojom zasadaní, prípadne ho odsúhlasiť písomnou procedúrou. Zmeny v projekte musia byť v súlade s programovými prioritami a čiastkou vyčlenenou na financovanie projektu z dobrovoľného príspevku Slovenska pre OECD.

1. ***Ukončenie a vyhodnotenie projektov***

Po realizácii projektu jeho predkladateľ spoločne s vykonávateľom (ak sú rozdielni) vypracuje pre ministerstvo a výbor hodnotiacu správu o projekte s osobitným zameraním na zdokumentovanie jeho reálneho prínosu pre Slovensko a vykoná konečné vyúčtovanie použitých finančných nákladov projektu.

Správa musí zhodnotiť prínos projektu z pohľadu:

* jeho krátkodobých (bezprostredných) výsledkov, ako aj budúcej pridanej hodnoty;
* priameho zapojenia slovenských expertov;
* príspevku k splneniu (aj čiastkovému) strategického vládneho alebo rezortného cieľa/výstupu vo forme štúdie, analýzy, prípadne publikácie;
* informovanosti odbornej verejnosti, mediálnych výstupov, ohlasov, ako aj komunikácie s verejnosťou;
* transferu a distribúcie odborných poznatkov a skúsenosti využiteľných na Slovensku, ako aj v politikách samotnej OECD;
* skvalitnenia efektívnosti výkonu štátnej a verejnej správy;
* dlhodobej udržateľnosti výsledkov projektu;
* možného využitia výsledkov v politikách iných rezortov;
* efektívnosti vynaložených finančných prostriedkov.

OMEO v spolupráci so Stálou misiou spracuje súhrnné hodnotenie zrealizovaných projektov   
a na najbližšom zasadnutí výboru bude schválená súhrnná hodnotiaca informácia o ukončených projektoch za predchádzajúce obdobie.

6

**5 TRANSPARENTNOSŤ A FINANČNÁ KONTROLA**

1. ***Transparentnosť a evidencia dokladov***

V záujme transparentnosti a čo najširšej informovanosti odbornej verejnosti o procese prípravy, výberu a schvaľovania projektov sa budú výzvy na predkladanie návrhov projektov zverejňovať na webovom portáli ministerstva. Členovia výboru zabezpečia verejnú informovanosť o prioritách rezortov a možnostiach predkladania projektov.

Vykonávateľ a predkladateľ projektu (ak sú rozdielni) zodpovedajú za správnosť použitia finančných prostriedkov, ktorými spolufinancujú projekt, správnosť vykonania platobných operácií a zabezpečia evidenciu finančných dokladov v zmysle príslušných finančných noriem.

1. ***Finančná kontrola a audit***

Ministerstvo je povinné zabezpečiť finančnú kontrolu a vnútorný audit verejných prostriedkov v zmysle Zákona 502/2001 Z. z. z 18. októbra 2001 o finančnej kontrole   
a vnútornom audite a o zmene a doplnení niektorých zákonov v znení neskorších predpisov (ďalej len „zákon“) v plnom rozsahu, t. j. aj predbežnú, priebežnú a následnú finančnú kontrolu. Následná finančná kontrola sa vzťahuje len na subjekty uvedené v odseku 4 § 6 zákona.

Tento „Mechanizmus výberu a financovania spoločných projektov Slovenskej republiky   
a OECD“ schválil výbor na svojom zasadaní dňa 28. februára 2012.

Aktualizácia „Mechanizmu výberu a financovania spoločných projektov Slovenskej republiky a OECD“ bola spracovaná na základe požiadavky schválenej Koordinačným výborom dňa 20. februára 2019. Aktualizácia zohľadňuje nasledovné zmeny:

Medzi členov Koordinačného výboru bola opätovne zaradená EXIMBANKA.

Aktualizácia sa týka aj uznesenia vlády SR č. 480/2014, ktorým boli schválené finančné prostriedky na spolufinancovanie spoločných projektov. Pôvodné uznesenie vlády SR č. 480/2014 (pokrývajúce roky 2014 – 2017 ) bolo doplnené o nové uznesenie vlády SR č. 454/2017 zo dňa 4. októbra 2017 (pokrývajúce roky 2018 - 2020).

V Bratislave 20. februára 2019

Lenka Miháliková

Predsedníčka Koordinačného výboru

pre pôsobenie Slovenskej republiky v OECD

1. Koordinačný výbor pre pôsobenie SR v OECD bol vytvorený na základe uznesenia vlády SR č. 1036/2000. Predsedom výboru je riaditeľ OMEO a členmi sú zástupcovia ústredných orgánov štátnej správy a iných inštitúcií: ÚV SR, MF SR, MH SR, MP SR, MŽP SR, MPSVaR SR, MŠ SR, MK SR, MS SR, MV SR, MZ SR, MDV SR, ŠÚ SR, ÚJD SR, SŠHR SR, PMÚ SR, ÚFP, SAV, NBS, FNM, AZZZ SR, KOZ SR, SOPK SR, EXIMBANKA.

   Spoločne so Stálou misou a v spolupráci s predkladateľmi alebo gesčne príslušnými rezortmi pripravia tiež súhrnnú informáciu o vyhodnotení zrealizovaných projektov. [↑](#footnote-ref-1)